Diari Oficial de la Generalitat Valenciana


Sumari del DOGV 7959, del 17-01-2017 (2017/302)

DECRET 1/2017, de 13 de gener, del Consell, pel qual es declara l'any 2017 com a Any Blasco Ibáñez, en commemoració del 150 aniversari del naixement de Vicente Blasco Ibáñez, i es crea i regula la comissió per al desenvolupament dels actes que se celebren.
----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/01/13/1/dof/vci/html**

### Dades del document

Número de DOGV
:   7959

Data del DOGV
:   17-01-2017

Secció del DOGV
:   I. DISPOSICIONS GENERALS

Número del document
:   2017/302


Data del document
:   13-01-2017

Organisme emissor
:   Presidència de la Generalitat

Tipus de document
:   Decret

Descriptors 

:   * commemoració
    * legislació
    * història

DECRET 1/2017, de 13 de gener, del Consell, pel qual es declara l'any 2017 com a Any Blasco Ibáñez, en commemoració del 150 aniversari del naixement de Vicente Blasco Ibáñez, i es crea i regula la comissió per al desenvolupament dels actes que se celebren. [2017/302]  
PREÀMBUL  
  
Vicente Blasco Ibáñez, nascut a València el 29 de gener de 1867, va ser un novel·lista universal, però també un home d'acció. En les seues pròpies paraules: «Jo sóc un home que viu i, a més, quan li queda temps per a això, escriu per una necessitat imperiosa del seu cervell».  
  
  
En la seua faceta d'home d'acció, va ser diputat en diverses legislatures: primer, amb el partit d'Unió Republicana, i, a partir de 1909, en representació del Partit de la Unió Republicana Autonomista (PURA), que va fundar a València. Així, es va configurar el moviment polític que rep el nom de blasquisme, hegemònic en la ciutat de València, on va guanyar totes les eleccions entre 1898 i 1933.  
Com a escriptor, les seues novel·les naturalistes retraten amb detall la vida valenciana de fi de segle: la de la burgesia mercantil, en Arroz y tartana; la dels pescadors de l'Albufera, en Cañas y barro; o la vida en l'horta, en La barraca. Així mateix, va aconseguir una gran notorietat als Estats Units amb la seua obra Los cuatro jinetes del Apocalipsis, de la qual va vendre un milió d'exemplars, i li va donar gran projecció internacional, reforçada per les versions cinematogràfiques d'algunes de les seues novel·les.  
Però, juntament amb la significació de la seua figura política i la importància i reconeixement de la seua obra literària, són de destacar altres empreses a què va dedicar part de la seua vida, com ara la publicació de nombrosos articles d'opinió, la fundació del diari El Pueblo en 1894, la direcció de la col·lecció de llibres populars de l'editor Francisco Sempere, després convertida en Editorial Prometeo, o la fundació de dues colònies agrícoles a Argentina (Cervantes i Nova València), a la província de Corrientes.  
Així, per la seua singular contribució a la vida política i cultural valenciana, es considera oportú declarar l'any 2017, en què se celebra el 150 aniversari del naixement de Vicente Blasco Ibáñez, com a Any Blasco Ibáñez, i regular els òrgans als quals correspondrà programar i seguir els actes i accions commemoratius de la celebració esmentada.  
Per tot això, en virtut del que disposa l'article 18.f de la Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió de 13 de gener de 2017,  
  
  
DECRETE  
  
Article 1. Objecte  
1. Es declara l'any 2017 com a Any Blasco Ibáñez, en commemoració del 150 aniversari del naixement de Vicente Blasco Ibáñez.  
2. Es crea la Comissió Commemorativa de l'Any Blasco Ibáñez (d'ara endavant, la Comissió), que s'adscriu a la Presidència de la Generalitat, a través del Gabinet del President.  
  
Article 2. Composició de la Comissió  
1. La Comissió estarà integrada per un màxim de trenta membres.  
  
2. La Presidència de la Comissió correspon a la persona titular de la Presidència de la Generalitat.  
3. La Comissió comptarà amb dues vicepresidències, que correspondran a les persones que ocupen la Vicepresidència del Consell i l'Alcaldia de la ciutat de València. A aquestes vicepresidències els correspondrà, per l'ordre establit, la substitució de la Presidència, en els supòsits d'absència, vacant o malaltia.  
4. Seran membres nats de la Comissió:  
a) La persona titular de la Presidència de les Corts.  
b) La persona titular de la Presidència de la Diputació de València.  
c) La persona titular de la conselleria competent en matèria de cultura.  
d) La persona titular de la regidoria en matèria de cultura de l'Ajuntament de València.  
e) La persona titular de la Presidència del Consell Valencià de Cultura.  
f) La persona titular de la Presidència de l'Acadèmia Valenciana de la Llengua.  
g) La persona titular del Rectorat de la Universitat de València - Estudi General.  
h) La persona titular del Rectorat de la Universitat Politècnica de València.  
i) La persona titular del Rectorat de la Universitat d'Alacant.  
j) La persona titular del Rectorat de la Universitat Jaume I.  
k) La persona titular del Rectorat de la Universitat Miguel Hernández.  
l) La persona titular del Rectorat de la Universitat Internacional Valenciana.  
m) La persona titular de la Presidència de la Fundació Blasco Ibáñez.  
n) La persona titular de la Presidència de l'Associació Blasco Ibáñez.  
o) El degà o la degana de la Real Acadèmia de Cultura Valenciana.  
p) La persona titular de la Presidència d'Acció Cultural Espanyola.  
q) La persona titular de la direcció de l'Institut Francés de València.  
r) La persona titular de la Presidència de la Hispanic Society of America.  
s) La persona titular de la Presidència de la Fundació Bancaixa.  
5. El president o la presidenta de la Generalitat, mitjançant un decret, podrà nomenar fins a un màxim de huit membres de la Comissió entre persones de reconegut prestigi intel·lectual.  
6. Per i entre els membres de la Comissió es designarà una persona comissionada per a la commemoració de l'Any Blasco Ibáñez. De la mateixa manera es constituirà un Comité Executiu, per a la presa de decisions i seguiment més immediats dels assumptes que corresponen a l'àmbit de gestió de la Comissió Commemorativa.  
7. Les funcions de Secretaria de la Comissió seran exercides per la persona designada per i entre els seus membres.  
  
Article 3. Funcions i funcionament de la Comissió  
1. La Comissió pot funcionar en Ple o en grups de treball, la composició, les atribucions i el règim de funcionament dels quals s'acordarà pel Ple.  
2. A la Comissió li correspon establir les pautes per a l'elaboració de la programació d'accions i activitats commemoratives, i aprovar el programa general dels actes commemoratius que es desenvolupen, així com la coordinació amb altres administracions públiques o entitats privades que se sumen a aquesta commemoració.  
3. La Comissió es reunirà una vegada cada quatre mesos amb caràcter ordinari, i, amb caràcter extraordinari, totes les vegades que siga convocada per la Presidència, a iniciativa pròpia o a proposta, almenys, d'una tercera part de les vocalies.  
4. El procediment per a la convocatòria, constitució i adopció d'acords de la Comissió serà el que es disposa en les normes de caràcter bàsic estatal que regulen el règim jurídic del sector públic.  
  
Article 4. Composició del Comité Executiu  
1. El Comité Executiu estarà integrat per un total de nou membres, que ho hauran de ser de la Comissió Commemorativa.  
2. La Presidència del Comité Executiu serà assumida per la persona comissionada.  
3. Les funcions corresponents a la Secretaria del Comité seran exercides per la persona designada per i entre els seus membres.  
  
Article 5. Funcions i funcionament del Comité Executiu  
1. El Ple de la Comissió Commemorativa acordarà les atribucions i el règim de funcionament del Comité Executiu, al qual correspondrà, en tot cas, la presa de decisions i el seguiment més immediats dels assumptes que corresponguen a l'àmbit de gestió de la Comissió Commemorativa, així com les altres funcions que aquesta li encomane.  
2. El Comité es reunirà una vegada al mes amb caràcter ordinari, i, amb caràcter extraordinari, totes les vegades que siga convocat per la Presidència, a iniciativa pròpia o a proposta, almenys, d'una tercera part de les vocalies.  
3. En tot allò que no dispose la Comissió Commemorativa, pel que fa al funcionament del Comité Executiu, serà aplicable el que disposen les normes de caràcter bàsic estatal que estableixen el règim jurídic del sector públic.  
4. El Comité Executiu podrà nomenar una persona per a l'organització de la commemoració de l'Any Blasco Ibáñez, les funcions de la qual seran les de supervisar i coordinar l'execució de les activitats del programa d'actes commemoratius que s'aprove, així com un o més col·laboradors que ajuden el coordinador o coordinadora en l'exercici de les seues atribucions, per mitjà de l'adscripció, amb caràcter temporal, del personal tècnic necessari en funció dels treballs a realitzar.  
  
Article 6. Marca de l'any commemoratiu  
1. Durant l'any 2017, l'Administració de la Generalitat i el seu sector públic empresarial i fundacional utilitzarà, en la papereria bàsica, comunicacions i suports publicitaris i altres elements identificatius, una marca representativa de la commemoració.  
2. La marca esmentada, així com les condicions de la seua utilització, seran aprovades per acord del Consell, en el qual s'hauran de preveure els adequats mecanismes de difusió per al seu ús.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desplegament d'aquest decret no podran tindre cap incidència en la dotació dels capítols de despesa del pressupost de la Generalitat i, en tot cas, caldrà que siga atés amb els mitjans personals i materials de la Generalitat.  
  
  
DISPOSICIONS FINALS  
  
Primera. Habilitació normativa  
Es faculta la persona titular del Gabinet del President de la Generalitat per a dictar les disposicions que siguen necessàries per a l'aplicació i desplegament del que estableix aquest decret.  
  
Segona. Vigència del decret  
Les disposicions contingudes en aquest decret es mantindran vigents fins que transcórreguen sis mesos des de la finalització de l'Any Blasco Ibáñez.  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 13 de gener de 2017  
  
El president de la Generalitat,  
XIMO PUIG I FERRER


Còpia Permalink ELI